(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝΒ΄

Παρασκευή, 14 Ιουνίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 17 Ιουνίου 2024, σελ.   
2. Συζήτηση επίκαιρης ερώτησης προς την Υπουργό Πολιτισμού, με θέμα: «Υπολειτουργεί το μουσείο Βυζαντινού Πολιτισμού Θεσσαλονίκης», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΜΠΟΥΡΑΣ Α. , σελ.   
  
Β. Επί της επίκαιρης ερώτησης:  
 ΔΕΛΗΣ Ι. , σελ.   
 ΜΕΝΔΩΝΗ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΒ΄

Παρασκευή 14 Ιουνίου 2024

Αθήνα, σήμερα στις 14 Ιουνίου 2024, ημέρα Παρασκευή και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ**΄** Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-6-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝΑ΄ συνεδριάσεώς του, της Πέμπτης 13 Ιουνίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ αφενός του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Καβάλας Α.Ε.», και αφετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία»».)

Κυρίες και κύριοι συνάδελφοι, εισερχόµαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του προγραμματισμένου για σήμερα δελτίου επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 17 Ιουνίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130, παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1106/11-6-2024 επίκαιρη ερώτηση του Βουλευτή Α’ Θεσσαλονίκης της Κοινοβουλευτικής Ομάδας «Νέα Δημοκρατία» κ. Ευστράτιου Σιμόπουλου προς τον Υπουργό Υγείας, με θέμα: «Σύνδεση του Ελληνικού Κέντρου Ψυχικής Υγιεινής και Ερευνών (Ε.ΚΕ.Ψ.Υ.Ε.) με την ψυχιατρική κλινική του νοσοκομείου των φυλακών Κορυδαλλού και ανάγκη στελέχωσης της δομής Θεσσαλονίκης του Ε.ΚΕ.Ψ.Υ.Ε.»

2. Η με αριθμό 1091/11-6-2024 επίκαιρη ερώτηση της Βουλευτού Κοζάνης της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Καλλιόπης Βέττα προς τον ΥπουργόΥγείας, με θέμα: «Μεγάλα προβλήματα στην λειτουργία των ΜΕΘ της Π.Ε. Κοζάνης».

3. Η με αριθμό 1089/11-6-2024 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Στέφανου Παραστατίδη προς τον Υπουργό Υγείας, με θέμα: «Υπό κατάρρευση το Γενικό Νοσοκομείο Κιλκίς».

4. Η με αριθμό 1096/11-6-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας, με θέμα: «Να διασφαλιστεί η ολοήμερη λειτουργία του pet scan στο Γενικό Νοσοκομείο Ηρακλείου».

5. Η με αριθμό 1098/11-6-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Καθυστερήσεις στην πληρωμή αγροτικών επιδοτήσεων του Προγράμματος Δάσωσης Γεωργικών Γαιών, του ν.1257/99».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1107/11-6-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Νέα Δημοκρατία» κ. Ευστράτιου Σιμόπουλου προς τον Υπουργό Προστασίας του Πολίτη, με θέμα: «Κατοχή και χρήση σπρέι πιπεριού ως μέσο άμυνας γυναικών».

2. Η με αριθμό 1092/11-6-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Κλιματικής Κρίσης και Πολιτικής Προστασίας, με θέμα: «Το σπάνιο πευκοδάσος του Σχοινιά στον Μαραθώνα σε εγκατάλειψη από το νέο αρμόδιο φορέα που σύστησε η Κυβέρνηση Μητσοτάκη».

3. Η με αριθμό 1090/11-6-2024 επίκαιρη ερώτηση του Βουλευτή Αργολίδος της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ανδρέα Πουλά προς τον Υπουργό Υγείας, με θέμα: «Σε κίνδυνο η λειτουργία της Μονάδας Τεχνητού Νεφρού του Άργους».

4. Η με αριθμό 1099/11-6-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Παρασκευής Δάγκα προς την Υπουργό Κοινωνικής Συνοχής και Οικογένειας, με θέμα: «Άμεσα μέτρα για την ασφαλή λειτουργία του παραρτήματος προστασίας του παιδιού Δωδεκανήσου».

5. Η με αριθμό 1100/11-6-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα προς τον Υπουργό Υγείας, με θέμα: «Ελλιπής ο δημόσιος ακτινοθεραπευτικός χάρτης για τους καρκινοπαθείς».

6. Η με αριθμό 1093/11-6-2024 επίκαιρη ερώτηση του Βουλευτή Κορινθίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Ψυχογιού προς τον Υπουργό Περιβάλλοντος και Ενέργειας, με θέμα: «Κίνδυνος να χαθεί η χρηματοδότηση για την κατασκευή του βιολογικού καθαρισμού στη Νεμέα».

7. Η με αριθμό 1095/11-6-2024 επίκαιρη ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Παιδείας, Θρησκευμάτων και Αθλητισμού, με θέμα: «Στελέχωση των Κέντρων Διεπιστημονικής Αξιολόγησης, Συμβουλευτικής και Υποστήριξης».

8. Η με αριθμό 1103/11-6-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Εσωτερικών, με θέμα: «Να διοριστούν άμεσα οι επιτυχόντες του πανελλήνιου γραπτού διαγωνισμού του ΑΣΕΠ 2Γ 2022».

9. Η με αριθμό 1094/11-6-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Υγείας, με θέμα: «Ουσιαστικός διάλογος για την επίλυση προβλημάτων του εργαστηριακού κλάδου ιατρών και όχι εκβιαστικές διατάξεις είναι η λύση στα χρόνια προβλήματα των ιδιωτικών εργαστηρίων».

10. Η με αριθμό 1104/11-6-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης, με θέμα: «Να κατοχυρωθούν όλα τα ένσημα των πρώην εργαζόμενων της Ελληνικής Βιομηχανίας Οχημάτων (ΕΛΒΟ) ΑΒΕ».

11. Η με αριθμό 1101/11-6-2024 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππάπρος τον Υπουργό Υγείας, με θέμα: «Αδικαιολόγητη και αιφνιδιαστική απόφαση του Υπουργείου Υγείας για θέσπιση εξετάσεων για την εισαγωγή των νέων ιατρών στις ιατρικές ειδικότητες».

12. Η με αριθμό 1108/11-6-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Εργασίας και Κοινωνικής Ασφάλισης Υγείας, με θέμα: «Για τη διασφάλιση των θέσεων εργασίας του εισοδήματος και της ασφάλισης των εργαζόμενων των θυγατρικών εταιρειών του γερμανικού τουριστικού ομίλου FTI TOURISTIK».

13. Η με αριθμό 1102/11-6-2024 επίκαιρη ερώτηση της Βουλευτού Πέλλης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον ΥπουργόΑγροτικής Ανάπτυξης και Τροφίμων, με θέμα: «Ο Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ) σε άμεση επιτήρηση από την Ευρωπαϊκή Επιτροπή».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4212/9-4-2024 ερώτηση του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Ιωάννη Σαρακιώτη προς τον Υπουργό Υγείας, με θέμα: «Εκκρεμεί εδώ και πέντε χρόνια η λειτουργία της 2ης Τοπικής Ομάδας Υγείας (ΤΟ.Μ.Υ.) Λαμίας (περιοχή Παγκρατίου) - Σοβαρή υστέρηση στον τομέα της Πρωτοβάθμιας Φροντίδας Υγείας στην περιοχή».

2. Η με αριθμό 4336/16-4-2024 ερώτηση του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Αγροτικής Ανάπτυξης και Τροφίμων, με θέμα: «Εκατόν είκοσι οικογένειες ελαιοκαλλιεργητών της Μαλεσίνας του Δήμου Λοκρών εκτός της αναγκαίας κρατικής αρωγής από το 2021».

3. Η με αριθμό 4424/19-4-2024 ερώτηση του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Συνεχίζεται η γενικευμένη αγωνία των κατοίκων της περιοχής του κόμματος Φθιώτιδας απέναντι στον κίνδυνο επανεμφάνισης πλημμυρικών φαινομένων, αντίστοιχων του 2021 - Αναγκαιότητα τοποθέτησης πάνω στις καταγγελίες, προβληματισμούς και τις ανησυχίες της τοπικής κοινωνίας και των φορέων της αυτοδιοίκησης».

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα, στο πλαίσιο του κοινοβουλευτικού ελέγχου, ότι σήμερα θα συζητηθεί μία επίκαιρη ερώτηση, η με αριθμό 1105/11-6-2024 επίκαιρη ερώτηση και θα απαντηθεί από την Υπουργό Πολιτισμού κ. Στυλιανή Μενδώνη.

Επίσης, δεν θα συζητηθεί λόγω κωλύματος του Βουλευτή η δεύτερη με αριθμό 1097/11-6-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα προς τον Υπουργό Εθνικής Άμυνας, με θέμα: «Αποκατάσταση βαθμολογικής και μισθολογικής εξέλιξης αξιωματικών ειδικών καταστάσεων εξ Ανωτέρων Στρατιωτικών Σχολών Υπαξιωματικών (ΑΣΣΥ)».

Κατόπιν αυτών, εισερχόμαστε στη συζήτηση της πρώτης με αριθμό 1105/11-6-2024 επίκαιρης ερώτησης πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελήπρος την ΥπουργόΠολιτισμού**,** με θέμα: «Υπολειτουργεί το Μουσείο Βυζαντινού Πολιτισμού Θεσσαλονίκης».

Ορίστε, κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όπως βλέπετε, το ΚΚΕ δεν παραμελεί τα κοινοβουλευτικά του καθήκοντα. Λίγες μέρες μετά τις ευρωεκλογές, τα ασκεί, με υπεύθυνο πάντα τρόπο.

Όπως ασφαλώς γνωρίζετε, κυρία Υπουργέ, η θερινή περίοδος για τα μουσεία και τους αρχαιολογικούς χώρους έχει ξεκινήσει εδώ και δυόμισι μήνες, από την 1η του Απρίλη και, ως γνωστόν, λήγει στο τέλος του Οκτώβρη. Αυτό σημαίνει ότι πρέπει αυτοί οι χώροι να λειτουργούν σε δύο βάρδιες, από τις οκτώ το πρωί έως τις οκτώ το βράδυ, όπως ορίζεται για τη θερινή περίοδο. Αυτό, όμως, δεν συμβαίνει, κυρία Υπουργέ, για το Βυζαντινό Μουσείο της Θεσσαλονίκης, το Μουσείο Βυζαντινού Πολιτισμού, αυτό που βρίσκεται εκεί ακριβώς λίγο πιο πάνω από το Δημαρχείο της Θεσσαλονίκης. Δεν συμβαίνει ούτε στον Λευκό Πύργο, ο οποίος διοικητικά ανήκει σε αυτό το μουσείο. Οι δύο αυτοί χώροι είναι ανοικτοί μεν κάθε μέρα, ναι, αλλά μόνο σε μία βάρδια και συγκεκριμένα από τις 8.30΄ το πρωί μέχρι τις 15.30΄ το μεσημέρι.

Όμως, αυτό δεν είναι το μόνο πρόβλημα στη λειτουργία αυτών των δύο χώρων. Στο Βυζαντινό Μουσείο είναι κλειστές καθημερινά, κυρία Υπουργέ, τρεις τουλάχιστον αίθουσες, κάποιες φορές και τέσσερις, ενώ στον Λευκό Πύργο μένει κλειστός ο ένας όροφος, κάποιες φορές και δύο.

Η αιτία, βέβαια, για όλα αυτά είναι απλή και είναι μία. Είναι η σημαντική έλλειψη προσωπικού στο μουσείο αυτό. Θα μου πείτε λίγο ή πολύ η ίδια κατάσταση επικρατεί και στα υπόλοιπα μουσεία. Όμως, η ερώτηση αφορά σε αυτό.

Δείτε, σε ένα Βυζαντινό Μουσείο στη Θεσσαλονίκη, το οποίο διαθέτει, κύριε Πρόεδρε, έντεκα αίθουσες εκθεμάτων και σε έναν Λευκό Πύργο ο οποίος αποτελείται από ισόγειο, εξώστη και πέντε ορόφους, υπηρετούν σήμερα μονάχα είκοσι επτά μόνιμοι φύλακες, ημερήσιοι και νυχτερινοί. Είναι είκοσι στο Βυζαντινό Μουσείο μαζί με τους δύο νυχτοφύλακες και επτά στον Λευκό Πύργο.

Ας σημειωθεί ότι στον Λευκό Πύργο δεν υπηρετεί νυχτοφύλακας, με ό,τι αυτό μπορεί να σημαίνει. Και σημαίνει πολλά. Είναι ανησυχητικό οπωσδήποτε το ότι δεν υπάρχει φύλαξη αυτού του χώρου. Η επισκεψιμότητα δε του Λευκού Πύργου είναι από τις μεγαλύτερες στην Ελλάδα. Τις καθημερινές δέχεται πάνω από εξακόσιους επισκέπτες και τα Σαββατοκύριακα πάνω από χίλιους.

Και κάτι ακόμα, κυρία Υπουργέ. Στους δύο αυτούς χώρους, στο Βυζαντινό Μουσείο και στον Λευκό Πύργο, εργάζεται μονάχα μία καθαρίστρια –μία!- και αυτή είναι εργολαβική. Όμως, η συγκεκριμένη εργάζεται, ξέρετε, μονάχα τις καθημερινές, όχι τα σαββατοκύριακα και μοιράζει το οκτάωρό της στους δύο αυτούς χώρους που δεν είναι και τόσο πολύ κοντά, για όποιον ξέρει από Θεσσαλονίκη. Μάλιστα, καθαρίζει όχι μόνο τους εκθεσιακούς χώρους, αλλά καθαρίζει και όλα τα γραφεία της διοίκησης. Καταλαβαίνετε, δηλαδή, την εντατικοποίηση της δουλειάς αυτής της γυναίκας.

Εδώ προκύπτει όμως και ένα ακόμα συμπέρασμα. Κάθε Σαββατοκύριακο ο Λευκός Πύργος, ο οποίος δέχεται όπως είπαμε πάνω από χίλιους επισκέπτες, μένει χωρίς καθαρίστρια, με αποτέλεσμα βέβαια κατάσταση να μην είναι αυτή που πρέπει. Όλοι καταλαβαίνουμε.

Με βάση τα παραπάνω, λοιπόν, δεν διασφαλίζεται με το υπάρχον προσωπικό, όσο κι αν δίνουν τον καλύτερό τους εαυτό, η εύρυθμη λειτουργία του Βυζαντινού Μουσείου και του Λευκού Πύργου, αλλά επιπλέον τίθενται και ορισμένα ζητήματα ασφάλειας και υγιεινής γι’ αυτούς τους χώρους και για τους επισκέπτες, αλλά και για τους εργαζόμενους.

Η ερώτησή μας, λοιπόν, καταλήγει στο τι θα κάνατε εσείς ως Κυβέρνηση, σε ποιες ενέργειες θα προβείτε, ώστε να προσληφθεί επιτέλους όλο το αναγκαίο προσωπικό αρχαιοφυλάκων και όλων των απαραίτητων ειδικοτήτων συμπεριλαμβανομένης ασφαλώς και της καθαριότητας, προκειμένου να διασφαλιστεί η εύρυθμη και ομαλή λειτουργία αυτού του τόσο σημαντικού μουσείου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κυρία Υπουργέ, έχετε τον λόγο για την απάντησή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ για την ερώτηση, γιατί μου δίνετε τη δυνατότητα να διευκρινίσω ζητήματα που αφορούν στη λειτουργία του Μουσείου Βυζαντινού Πολιτισμού. Εκ προοιμίου θα σας πω ότι ναι, οι προσλήψεις του έκτακτου προσωπικού που καλύπτουν τη θερινή βάρδια το 2024 ειδικά για το συγκεκριμένο μουσείο πράγματι καθυστέρησαν.

Τώρα ας δούμε τα πράγματα από την αρχή. Σύμφωνα με τον ιδρυτικό νόμο του μουσείου, τον νόμο 5021, προβλέπονται εξήντα εννέα οργανικές θέσεις μόνιμου προσωπικού και πενήντα μία οργανικές θέσεις για προσωπικό ιδιωτικού δικαίου αορίστου χρόνου. Ως τη στελέχωση των κενών οργανικών θέσεων, προβλέφθηκε η κάλυψη αυτών με αποσπάσεις μόνιμου προσωπικού και προσωπικού αορίστου χρόνου από τους φορείς της γενικής κυβέρνησης. Εδώ θα ήθελα να σημειώσω ότι στον προγραμματισμό της Κυβέρνησης για μόνιμες προσλήψεις έχουν συμπεριληφθεί για λογαριασμό του Υπουργείου Πολιτισμού περισσότερες από τετρακόσιες θέσεις μόνιμων αρχαιοφυλάκων.

Από εκεί και πέρα, όπως καλά γνωρίζετε, η εξειδίκευση για θέματα του προσωπικού και αυτού του μουσείου, αλλά και άλλων μουσείων, αυτών που έγιναν νομικά πρόσωπα δημοσίου δικαίου, προβλέπεται στο προεδρικό διάταγμα του οργανισμού λειτουργίας του μουσείου. Σήμερα ο οργανισμός αυτός βρίσκεται υπό τελική επεξεργασία στο Συμβούλιο της Επικρατείας και εν τω μεταξύ το Υπουργείο έκανε τις εξής ενέργειες: Ήδη τον Απρίλιο εξεδόθη κοινή υπουργική απόφαση και αποφασίστηκε η έγκριση πρόσληψης τριάντα ατόμων με σχέση εργασίας ιδιωτικού δικαίου ορισμένου χρόνου στο Μουσείο Βυζαντινού Πολιτισμού με χρονική διάρκεια απασχόλησης πέντε έως επτά μήνες. Το Γενικό Λογιστήριο έχει χορηγήσει βεβαίωση πίστωσης για την κατ’ εξαίρεση πρόσληψη εξήντα εννέα υπαλλήλων ΙΔΟΧ για χρονικό διάστημα επτά μηνών, δύο υπαλλήλων ΙΔΟΧ για διάστημα δύο μηνών, είκοσι έξι υπαλλήλων ΙΔΟΧ για διάστημα πέντε μηνών και έξι υπαλλήλων ΙΔΟΧ για διάστημα οκτώ μηνών.

Όπως είπατε κι εσείς, στο Μουσείο Βυζαντινού Πολιτισμού υπάγεται και ο Λευκός Πύργος. Σήμερα η καθαριότητα του μουσείου και του Λευκού Πύργου, αλλά και η φύλαξη μπορώ να πω ότι είναι σε αρκετά ικανοποιητικό επίπεδο, διότι στο Μουσείο Βυζαντινού Πολιτισμού υπηρετούν, όπως είπατε, είκοσι μόνιμοι φύλακες και στον Λευκό Πύργο οκτώ. Με το προσωπικό αυτό το μουσείο μπορεί και λειτουργεί καθημερινά σε μονοβάρδια 8.30΄ με 15.30΄. Το ίδιο και ο Λευκός Πύργος. Σήμερα, όμως, που μιλάμε έχουν προσληφθεί επιπλέον είκοσι οκτώ ημερήσιοι φύλακες ορισμένου χρόνου, δεκατρείς με πεντάμηνη σύμβαση έως 31-10-2024 και δεκαπέντε με επτάμηνη σύμβαση ως 31 Δεκεμβρίου.

Επίσης, μπορεί και σήμερα να ολοκληρωθεί η πρόσληψη ενός νυχτοφύλακα με επτάμηνη σύμβαση ως 31 Δεκεμβρίου. Αυτοί οι είκοσι οκτώ φύλακες ορισμένου χρόνου έχουν κατανεμηθεί ως εξής: δεκατέσσερις ημερήσιοι και ένας νυχτοφύλακας στο μουσείο και δεκατέσσερις ημερήσιοι στον Λευκό Πύργο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Επομένως, σήμερα το μουσείο και ο Λευκός Πύργος λειτουργούν με διπλοβάρδια 8.00΄ με 20.00΄, εκτός από την Τρίτη που λειτουργούν από τις 13.00΄ ως τις 20.00΄ το βράδυ για λόγους και καθαριότητας, αλλά και διευθέτησης του προσωπικού, κάτι που συμβαίνει σε όλα τα μουσεία σε όλο τον κόσμο.

Επίσης, θα ήθελα να επισημάνω το εξής: Η επισκεψιμότητα στο Μουσείο Βυζαντινού Πολιτισμού τους θερινούς μήνες μετά τις 17.00΄ είναι ανύπαρκτη, είναι μηδενική. Αυτό σημαίνει ότι το μουσείο ως νομικό πρόσωπο δημοσίου δικαίου πλέον θα πρέπει να αναθεωρήσει κάποια στιγμή τις ώρες λειτουργίας του, γιατί θα πρέπει να υπάρχει και μία επωφελής λειτουργία.

Τώρα όσον αφορά το θέμα της καθαριότητας, με τη μία καθαρίστρια και με αυτή που προσελήφθη με επτάμηνη σύμβαση, οι δύο αυτοί χώροι μπορούν να λειτουργήσουν ικανοποιητικά.

Θα πρέπει να πω -και με αυτό τελειώνω, κύριε Πρόεδρε- ότι το 2024 ήταν ένα μεταβατικό έτος για τα νομικά πρόσωπα δημοσίου δικαίου, καθώς μέχρι 31 Δεκεμβρίου η λειτουργία των μουσείων αυτών, που από δημόσιες υπηρεσίες έγιναν νομικά πρόσωπα, εξυπηρετείτο από το Υπουργείο Πολιτισμού.

Το 2024 είναι μια μεταβατική περίοδος, μία περίοδος προσαρμογής που, όμως, δεν σημαίνει ότι δεν ήταν προς επ’ ωφελεία και του πολιτισμού και των συγκεκριμένων μουσείων, η αλλαγή του καθεστώτος από δημόσια υπηρεσία σε νομικό πρόσωπο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

Ορίστε, κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Σας άκουσα, κυρία Υπουργέ, με πάρα πολύ μεγάλη προσοχή, ωστόσο πρέπει να πω εδώ ότι η εικόνα που έχουμε εμείς για τη λειτουργία αυτών των δύο αρχαιολογικών χώρων, του Μουσείου Βυζαντινού Πολιτισμού και του Μνημείου του Λευκού Πύργου, δεν ταυτίζεται με τη δική σας που είπατε ότι λειτουργούν από τις οκτώ το πρωί μέχρι τις οκτώ το βράδυ. Δεν είναι η κατάσταση έτσι όπως το λέτε. Μακάρι να γίνει, μακάρι να ομαλοποιηθεί η κατάσταση και να γίνει αυτό.

Την απάντηση αυτή την είχατε πει και τη θυμάμαι στην τοποθέτησή σας, όταν συζητούσαμε για το Αρχαιολογικό Μουσείο της Αθήνας, για τις καθυστερήσεις που οφείλονται στο Συμβούλιο της Επικρατείας. Το πρόβλημα, όμως, κυρία Υπουργέ, ξέρετε, δεν μπορεί να λύνεται κάθε χρόνο με προσλήψεις εποχικού προσωπικού. Είναι φανερή, νομίζω, η έλλειψη μόνιμου προσωπικού για όλα τα μουσεία και παρά το ότι μέχρι πέρυσι αυτή η έλλειψη του προσωπικού αντιμετωπιζόταν σχετικά έγκαιρα, φέτος έχουμε μεγάλες καθυστερήσεις, πάνω από δύο μήνες. Βρισκόμαστε στη μέση πια της θερινής περιόδου, οι εργαζόμενοι ζητούν προσλήψεις μόνιμες βεβαίως και καλά κάνουν. Καμία κυβέρνηση δεν προχώρησε σε προσλήψεις μόνιμου προσωπικού.

Μιλήσατε εδώ για το οργανόγραμμα, αν μπορώ να το πω έτσι, με τις εξήντα εννέα θέσεις που προβλέπονται για το μόνιμο προσωπικό και τους πενήντα ένα ΙΔΟΧ. Πάρτε τους, λοιπόν. Δεν ξέρω γιατί καθυστερούν. Ωστόσο το πρόβλημα της λειτουργίας του συγκεκριμένου μουσείου -και λίγο ως πολύ και όλων των μουσείων- φέτος έχει οξυνθεί. Ασφαλώς και δεν επαρκούν αυτά τα τριάντα άτομα που είπατε για τη λειτουργία αυτού του μουσείου, καθώς μόνο για το Λευκό Πύργο εξαιτίας της υψηλής του επισκεψιμότητας χρειάζονται, τουλάχιστον, είκοσι πέντε. Πέρυσι, μάλιστα, τα άτομα που είχαν προσληφθεί ήταν πενήντα πέντε και φέτος κάνετε τριάντα προσλήψεις. Όπως και αν το δει κανείς είναι λιγότερες, σε σχέση με πέρυσι, ακόμη και για το εποχικό προσωπικό.

Ανοίξατε, όμως, το θέμα της μετατροπής των μουσείων και το Βυζαντινό Μουσείο ήταν ένα από αυτά, τα οποία έχουν αλλάξει το καθεστώς λειτουργίας τους και από υπηρεσίες του Υπουργείου Πολιτισμού έχουν μετατραπεί σε νομικά πρόσωπα δημοσίου δικαίου. Και ξέρετε, είχαμε τοποθετηθεί τότε, είχαμε αντιταχθεί μάλλον στη μετατροπή των μουσείων σε νομικά πρόσωπα δημοσίου δικαίου, για έναν πάρα πολύ απλό λόγο. Διότι έτσι τα μουσεία, τα οποία εσείς λέγατε ότι θα γίνονται πιο ευέλικτα, πιο αυτόνομα, στην πραγματικότητα υποχρεώνονται εξαιτίας αυτής της απόσπασής τους από το Υπουργείο να μπουν πιο γερά στο κυνήγι των εσόδων με ό,τι αυτό σημαίνει, δηλαδή, να ενισχύσουν την επιχειρηματική και εμπορευματική τους λειτουργία.

Δεν συμφωνούμε με μια τέτοια αντίληψη για τον ρόλο των μουσείων. Θεωρούμε ότι ο ρόλος των μουσείων, ο κοινωνικός τους ιδιαίτερα ρόλος είναι πάρα πολύ σημαντικός. Αποτελούν μια πολύτιμη πηγή γνώσης του ιστορικού παρελθόντος της εξέλιξης των κοινωνιών, έναν παράγοντα αισθητικής καλλιέργειας. Αυτή είναι η κοινωνική αξία των μουσείων και βεβαίως, αυτόν τον ρόλο τους μπορούν να τον ασκήσουν και τον ασκούν -γνωρίζω και για το συγκεκριμένο- με επιστημονικά, με παιδαγωγικά κριτήρια, απευθυνόμενα και στα σχολεία της πόλης και της περιοχής.

Η Κυβέρνησή σας το βλέπει διαφορετικά, τα βλέπει ως επιχειρήσεις που θα αναζητούν έσοδα, γι’ αυτό η μετατροπή τους σε νομικά πρόσωπα, μόνο που έχουμε πια διεθνή παραδείγματα. Έχουμε το μουσείο της Νέας Υόρκης, το οποίο έχει υποχρεωθεί από τη στιγμή που υιοθέτησε αυτή τη λειτουργία, να πωλεί ακόμα και τις συλλογές του, προκειμένου να ανταποκριθεί στα έσοδά του. Το μουσείο της Ακρόπολης εδώ πρωτοάνοιξε τον χορό, γιατί ως τέτοιο ιδρύθηκε από την αρχή το νέο Μουσείο της Ακρόπολης, ως νομικό πρόσωπο δημοσίου δικαίου. Εξαιρεί τον εαυτό του ακόμα και από αυτές τις δέκα δωρεάν ημέρες εισόδου που έχουν όλοι οι άνθρωποι να μπούνε στα μουσεία. Το Μουσείο της Ακρόπολης, επειδή ακριβώς διέπεται από τη λογική της αναζήτησης των εσόδων, αυτές τις δέκα ημέρες τις έχει κάνει τέσσερις, χώρια όλα τα άλλα προγράμματα που έχει και τα οποία τα είχαμε πει.

Εν πάση περιπτώσει θεωρούμε ότι αυτή η μετατροπή των μουσείων σε νομικά πρόσωπα, εκτός από αυτά τα προβλήματα, εκτός των άλλων -και νομίζω το καταλαβαίνετε κι εσείς ως αρχαιολόγος- αποκόπτει και τα ίδια τα μουσεία από την Αρχαιολογική Υπηρεσία, κάτι που δεν είναι βέβαια επ’ ωφελεία ούτε του ενός ούτε του άλλου, και σε κάθε περίπτωση εμείς θεωρούμε ότι θα πρέπει άμεσα να αντιμετωπιστεί αυτό το ζήτημα της έλλειψης προσωπικού για το Βυζαντινό Μουσείο της Θεσσαλονίκης, όπως και για όλα τα μουσεία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Δελή.

Ορίστε, κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ, κύριε Πρόεδρε.

Κύριε Βουλευτά, θα ήθελα κατ’ αρχάς να ξεκαθαρίσω κάτι. Δεν είπα ότι οφείλεται η καθυστέρηση των οργανισμών λειτουργίας στο Συμβούλιο της Επικρατείας. Είπα ότι βρίσκονται σήμερα σε τελικό στάδιο επεξεργασίας στο Συμβούλιο της Επικρατείας. Απλώς για να το διευκρινίσουμε. Ξέρετε ότι οι οργανισμοί, τα προεδρικά διατάγματα περνούν από τρία - τέσσερα Υπουργεία προκειμένου να φτάσουν στο Συμβούλιο της Επικρατείας.

Από εκεί και πέρα, εγώ σας είπα από την αρχή -ήταν η πρώτη φράση που είπα στην πρωτολογία μου- ότι ναι, στο Μουσείο του Βυζαντινού Πολιτισμού καθυστέρησαν οι προσλήψεις ΙΔΟΧ. Σήμερα όμως που μιλάμε το μουσείο λειτουργεί με διπλοβάρδια, με εξαίρεση την Τρίτη που λειτουργεί 13.00΄ με 20.00΄.

Όσον αφορά τις μόνιμες προσλήψεις, ναι, και εγώ συμφωνώ και εμείς συμφωνούμε ότι πρέπει να προσληφθεί μόνιμο προσωπικό. Γι’ αυτό και στον προγραμματισμό των μονίμων προσλήψεων εκ μέρους της Κυβέρνησης εκτός από τις άλλες ειδικότητες του προσωπικού έχουν προβλεφθεί και προσλήψεις νομίζω τετρακοσίων πενήντα -είναι σίγουρα περισσότερες από τετρακόσιες, κάτι μεταξύ τετρακοσίων και τετρακοσίων πενήντα- αρχαιοφυλάκων.

Για να δούμε, όμως, οι αριθμοί αυτοί πώς συνδυάζονται με τη λειτουργία των μουσείων και των χώρων πολιτισμού σήμερα, όταν τα συστήματα ασφαλείας τα οποία έχουν εγκατασταθεί στα μουσεία είναι σύγχρονα, αναβαθμίζονται συνεχώς, επομένως οι ανθρώπινοι πόροι θα πρέπει να συνυπολογιστούν με τα θετικά τα οποία παρέχει στην φύλαξη και τη λειτουργία ενός οποιουδήποτε χώρου και η τεχνολογία. Όταν αυξάνονται τα συστήματα ασφαλείας τα ηλεκτρονικά δεν μπορεί οι ανθρώπινοι πόροι να μένουν πάντα σταθεροί. Αυτό το λέω σαν μια γενική τοποθέτηση.

Προφανώς συμφωνούμε με τον κοινωνικό ρόλο των μουσείων, των πολιτιστικών υποδομών, των αρχαιολογικών χώρων. Από εκεί και πέρα όμως, ειδικά στην περίπτωση του μουσείου που συζητάμε, σας είπα ότι μετά τις 16.00΄-16.30΄ η επισκεψιμότητα τους θερινούς μήνες είναι μηδενική. Αυτό δεν μπορεί να μην συνυπολογιστεί, ακόμα και σε οικονομική βάση. Δεν μπορεί δηλαδή να λειτουργεί ένα μουσείο διπλοβάρδια, με ό,τι αυτό συνεπάγεται για τον δημόσιο προϋπολογισμό, όταν δεν έχει επισκεψιμότητα. Και αυτό αποδεικνύεται. Γι’ αυτό ακριβώς επειδή τα νομικά πρόσωπα ξεκινούν στη μεταβατική τους λειτουργία το 2024, αυτό που πρέπει να κάνουν τα νομικά πρόσωπα είναι να εκτιμήσουν εάν το 2025 πράγματι είναι προς όφελος, είναι επωφελές να δουλεύουν διπλή βάρδια. Αν ο Λευκός Πύργος έχει πολύ μεγαλύτερη επισκεψιμότητα εγώ είμαι διατεθειμένη να συζητήσω –και το νομικό πρόσωπο προφανώς- τη διεύρυνση του ωραρίου στον Λευκό Πύργο, για να εξυπηρετεί καλύτερα τους επισκέπτες. Αυτή είναι η διαφορά της μετατροπής, αυτά είναι στα υπέρ της μετατροπής μιας δημόσιας υπηρεσίας σε νομικό πρόσωπο δημοσίου δικαίου.

Και καταλήγω επαναλαμβάνοντας ότι το 2024 είναι ένας μεταβατικός χρόνος προσαρμογής. Δεν ήταν εύκολο να γίνει η μετάπτωση μετά από δεκαετίες που τα μουσεία αυτά λειτουργούσαν σαν δημόσια υπηρεσία. Ο βηματισμός όμως βρίσκεται και παρά την καθυστέρηση που σημειώθηκε στην πρόσληψη του ΙΔΟΧ προσωπικού, σήμερα και το Μουσείο Βυζαντινού Πολιτισμού και ο Λευκός Πύργος λειτουργούν με διπλοβάρδια.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 9.25’ λύεται η συνεδρίαση για τη Δευτέρα 17 Ιουνίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**